**Szám:** 1-6/2019. 4. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2019. április 25-i rendes, nyilvános ülésére**

**Tárgy:** A Deák Ferenc Általános Iskola, Gimnázium és Alapfokú Művészeti Iskola intézményvezetői beosztására benyújtott pályázat véleményezése

**Tisztelt Képviselő-testület!**

Az Emberi Erőforrások Minisztere a közelmúltban a pályázati felhívást tett közzé a Deák Ferenc Általános Iskola, Gimnázium és Alapfokú Művészeti Iskola (8790 Zalaszentgrót, Kossuth u. 11.) intézményvezető beosztásának ellátására.

Kajári Attila tankerületi igazgató úr, a Zalaegerszegi Tankerületi Központ vezetője megkeresést intézett képviselő-testületünk felé, melyben - a felhívásra benyújtott egy darab pályázat egyidejű megküldésével - tájékoztatást adott arról, hogy az oktatásért felelős miniszter legkésőbb 2019. július 12-én hozza meg a döntését az intézményvezetői megbízás ügyében. Önkormányzatunknak 2019. május 04. napjáig van lehetősége arra, hogy véleményét kialakítsa.

A Deák Ferenc Általános Iskola, Gimnázium és Alapfokú Művészeti Iskola intézményvezető beosztásának ellátására kizárólag a jelenlegi intézményvezető, Dufkáné Vincze Mária 8391 Sármellék, Szitaközi u. 2. szám alatti lakos nyújtott be pályázatot (1. számú melléklet).

Ismert tisztelt képviselőtársaim előtt, hogy a Deák iskola működtetését 2017. január 01. napjától a Zalaegerszegi Tankerületi Központ vette át, ezzel pedig önkormányzatunknak gyakorlatilag minden feladat- és hatásköre megszűnt ezzel az intézménnyel kapcsolatban. Mindezek ellenére természeten korábbi egyöntetű álláspontunk továbbra is változatlan, mely szerint a helyi nevelés-oktatás ügye nem lehet közömbös számunkra, így az intézmény szakmai színvonalának lehetőség szerinti fejlesztése mindig kiemelt szempont lesz Zalaszentgrót Város Önkormányzata számára.

Az álláspontom szerint a benyújtott pályázat kellően részletes és szakmailag megalapozott, ugyanakkor úgy vélem, hogy a véleményezés kapcsán mindenképpen szót kell ejtenünk az intézménnyel kapcsolatos alábbi, rendkívül sajnálatos körülményekről is:

Közismert, hogy a helyi általános iskolát és gimnáziumot az elmúlt másfél évtizedben több alkalommal is komoly kihatásokkal járó változások - intézmény-összevonások, fenntartó- és működtető váltások stb. - érintették, melyekhez mind az intézmény, mind az önkormányzat igyekezett a lehető legkészségesebben, segítő szándékkal alkalmazkodni. Hosszas viták árán kiharcolt, de az idő által igazoltan jó döntést hozott a Képviselő-testület akkor is, amikor úgy határozott, hogy meg kívánja tartani a gimnáziumi oktatást a városban.

Az említett változások közepette is azonban egy valami állandó maradt, mégpedig az intézményt övező széleskörű, a városhatárokon is túlnyúló társadalmi megbecsültség. Ez a bizalom - mely az iskola átlagosnál jobb infrastrukturális feltételein, a rendkívül elhivatott és képzett pedagógusi testületen, valamint azon a biztos meggyőződésen alapul, hogy az itt szerzett tudás szilárd alapot nyújt bármely felsőbb fokú tanulmányhoz - a közelmúltig megkérdőjelezhetetlen maradt.

Az elmúlt időszakban ugyanakkor mind gyakrabban fordulnak elő olyan kirívó, a legelemibb iskolai magatartási normákkal szembenálló esetek - nagyobb verekedések, lopások -, melyek adott esetben a rendőrség beavatkozását igénylik. A tavalyi év végén a Zalaszentgróti Kábítószerügyi Egyeztető Fórum sajnálatos módon az iskolában előfordult drogüggyel kapcsolatban kényszerült ülést tartani, mely korábban teljességgel elképzelhetetlen volt településünkön.

A fenti esetek értelemszerűen nagymértékben rombolják az intézmény évtizedes jó hírnevét, egyre többször halljuk zalaszentgróti szülőktől, hogy komolyan gondolkodnak azon, hogy gyermekeiket inkább egy környékbeli községi iskolába íratják át.

Ezen nemkívánatos folyamatoknak sürgősen gátat kell vetni, melyben az intézményvezetőnek kellene kulcsszerepet vállalnia. Kétséges ugyanakkor, hogy a jelenlegi intézményvezető – elsősorban egyéb elfoglaltságai miatti gyakori és huzamos távollétei okán – ennek az elvárásnak képes-e tartósan megfelelni.

Végezetül tájékoztatom a T. Képviselő-testületet, hogy Dufkáné Vincze Mária a jelen előterjesztés - mint a testület állásfoglalását igénylő személyi ügy - tárgyalása kapcsán úgy nyilatkozott, hogy nem kéri zárt ülés tartását.

A Humán Ügyek Bizottsága az előterjesztést a 2019. április 18-i ülésén megtárgyalta, és a 10/2019. (IV. 18.) számú határozatával az alábbi határozati javaslat elfogadását javasolja Zalaszentgrót Város Önkormányzata Képviselő-testületének.

Kérem a T. Képviselő-testületet, hogy az előterjesztést szíveskedjen megtárgyalni, majd azt követően a határozati javaslatot elfogadni:

**Határozati javaslat**

Zalaszentgrót Város Önkormányzatának Képviselő-testülete a zalaszentgróti Deák Ferenc Általános Iskola, Gimnázium és Alapfokú Művészeti Iskola intézményvezetői beosztására kiírt pályázati eljárásban véleményezési jogával élve úgy dönt, hogy az egyedüli pályázó Dufkáné Vincze Mária 8391 Sármellék, Szitaközi u. 2. szám alatti lakos intézményvezetői megbízását támogatja.

Zalaszentgrót Város Önkormányzatának Képviselő-testülete kéri, hogy Dufkáné Vincze Mária az intézmény működésével megfogalmazott kritikák és felmerült problémák megoldására vonatkozó reális és végrehajtható javaslatokat dolgozza ki és gondoskodjon az intézmény szakmai működéséhez szükséges vezetői intézkedések megteremtéséről, mellyel visszaszerezhető és növelhető az intézmény pozitív társadalmi és szakmai megítélése, biztosítva a jelenlegi alapfokú, gimnáziumi és művészeti oktatási lehetőség megtartását.

A Képviselő-testület az iskola zökkenőmentes működése érdekében az intézményvezetőtől továbbra is azt kéri, hogy az intézményműködtető és fenntartó tankerületi központtal, a helyi önkormányzattal és annak intézményeivel kialakult kiváló szakmai együttműködést továbbra is tartsa fenn, valamint elsődleges jövőbeli célkitűzésének változatlanul az intézmény szakmai színvonalának emelését tekintse.

A Képviselő-testület felkéri a polgármestert, hogy a döntésről a Zalaegerszegi Tankerületi Központ igazgatóját a határozati kivonat megküldése útján tájékoztatni szíveskedjen.

Határidő: azonnal

Felelős: Baracskai József polgármester

**Zalaszentgrót**, 2019. április 18.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző