**Szám:** 1-6/2019. 3. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2019. április 25-i rendes, nyilvános ülésére**

**Tárgy:** A Koncz Dezső Általános Iskola, Kollégium, Készségfejlesztő Iskola és Egységes Gyógypedagógiai Módszertani Intézmény intézményvezetői beosztására benyújtott pályázat véleményezése

**Tisztelt Képviselő-testület!**

Az Emberi Erőforrások Minisztere a közelmúltban pályázati felhívást tett közzé a Koncz Dezső Általános Iskola, Kollégium, Készségfejlesztő Iskola és Egységes Gyógypedagógiai Módszertani Intézmény (8790 Zalaszentgrót, Zala u. 1.) intézményvezető beosztásának ellátására.

Kajári Attila tankerületi igazgató úr, a Zalaegerszegi Tankerületi Központ vezetője megkeresést intézett képviselő-testületünk felé, melyben - a felhívásra benyújtott egy darab pályázat egyidejű megküldésével - tájékoztatást adott arról, hogy az oktatásért felelős miniszter legkésőbb 2019. július 12-én hozza meg a döntését az intézményvezetői megbízás ügyében. Önkormányzatunknak 2019. május 04. napjáig van lehetősége arra, hogy véleményét kialakítsa.

A Koncz Dezső Általános Iskola, Kollégium, Készségfejlesztő Iskola és Egységes Gyógypedagógiai Módszertani Intézmény intézményvezető beosztásának ellátására kizárólag a jelenlegi intézményvezető, Czilingerné Antal Edina 8931 Kemendollár, Petőfi S. u. 3/1. szám alatti lakos nyújtott be pályázatot (1. számú melléklet).

Ismert tisztelt képviselőtársaim előtt, hogy a Koncz iskola sohasem állt önkormányzati fenntartásban-működtetésben. Mindezek ellenére természeten korábbi egyöntetű álláspontunk továbbra is változatlan, mely szerint a helyi nevelés-oktatás ügye nem lehet közömbös számunkra, így az intézmény szakmai színvonalának lehetőség szerinti fejlesztése mindig kiemelt szempont lesz Zalaszentgrót Város Önkormányzata számára.

A benyújtott pályázat kellően részletes és szakmailag megalapozott, a pályázó évtizedes gyakorló pedagógusi, kollégium- és egyéb vezetői tapasztalattal, és nem utolsó sorban az intézményhez való erős kötődéssel rendelkezik. A személye iránti szülői és intézményi dolgozói bizalmat megkérdőjelező körülmények sem merültek fel az elmúlt időszakban. Mindezek alapján úgy vélem, hogy Czilingerné Antal Edina továbbra is alkalmas az iskola intézményvezetői munkakörének ellátására.

Fontosnak tartom ugyanakkor, hogy a véleményező határozatunkban fenntartsuk azokat a korábban a másik helyi oktatási intézménnyel kapcsolatban megfogalmazott kéréseket is, melyeket a jövőre vonatkozóan ez esetben is irányadónak tekintünk.

Végezetül tájékoztatom a T. Képviselő-testületet, hogy Czilingerné Antal Edina a jelen előterjesztés - mint a testület állásfoglalását igénylő személyi ügy - tárgyalása kapcsán úgy nyilatkozott, hogy nem kéri zárt ülés tartását.

A Humán Ügyek Bizottsága az előterjesztést a 2019. április 18-i ülésén megtárgyalta, a 9/2019. (IV. 18.) számú határozatával elfogadta, és a Képviselő-testület részére elfogadásra javasolta.

Kérem a T. Képviselő-testületet, hogy az előterjesztést szíveskedjen megtárgyalni, majd azt követően az alábbi határozati javaslatot elfogadni.

**Határozati javaslat**

Zalaszentgrót Város Önkormányzatának Képviselő-testülete a zalaszentgróti Koncz Dezső Általános Iskola, Kollégium, Készségfejlesztő Iskola és Egységes Gyógypedagógiai Módszertani Intézmény intézményvezetői beosztására kiírt pályázati eljárásban véleményezési jogával élve úgy dönt, hogy az egyedüli pályázó Czilingerné Antal Edina 8931 Kemendollár, Petőfi S. u. 3/1. szám alatti lakos intézményvezetői megbízását támogatja, mivel személyét az intézmény vezetésére alkalmasnak tartja.

A Képviselő-testület az iskola zökkenőmentes működése érdekében az intézményvezetőtől azt kéri, hogy az intézményműködtető és fenntartó tankerületi központtal, a helyi önkormányzattal és annak intézményeivel kialakult kiváló szakmai együttműködést továbbra is tartsa fenn, valamint elsődleges jövőbeli célkitűzésének változatlanul az intézmény szakmai színvonalának emelését tekintse.

A Képviselő-testület felkéri a polgármestert, hogy a döntésről a Zalaegerszegi Tankerületi Központ igazgatóját a határozati kivonat megküldése útján tájékoztatni szíveskedjen.

Határidő: azonnal

Felelős: Baracskai József polgármester

**Zalaszentgrót**, 2019. április 08.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző