Szám: 1-6/2019. 12. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2019. április 25-i rendes, nyilvános ülésére**

**Tárgy:** Döntés a Városi Önkormányzat Egészségügyi Központjának óraátcsoportosításáról

**Tisztelt Képviselő-testület!**

A Városi Önkormányzat Egészségügyi Központjának intézményvezetője, Dr. Al-Yari Mohamed főorvos úr kérelemmel fordult Zalaszentgrót Város Önkormányzatához, mint az Egészségügyi Központ fenntartójához az intézmény szakorvosi és nem szakorvosi óraszámai átcsoportosításának engedélyezése iránt.

Az intézményvezető szakmai agyagot állított össze a tervezett óraátcsoportosításról magyarázattal ellátva, mely jelen előterjesztés 1. számú mellékletét képezi. Ennek értelmében a szakorvosi óraszám összességében nem változna, mindössze ezen belül csökkenne a nőgyógyászat 10 órával és az ortopédia 5 órával, miközben emelkedne a labor szakorvosi óraszáma 5 órával, továbbá létesülne EKG és Holter diagnosztika, valamint echocardiographia 5-5 órával. Az intézményvezető a nem szakorvosi 19 órás pszichiátriai kapacitás átcsoportosítását javasolja az alábbiak szerint: 2 óra gyógytornára, 4 óra fizioterápiára, 3 óra diabetológiai szakápolói asszisztensi kapacitásra és 10 óra EKG diagnosztikai asszisztensi kapacitásra (összesen 19 óra). Ugyanakkor a szakorvosi 10 órás pszichiátriai kapacitás a továbbiakban is az ellátottak rendelkezésére állna.

Az egészségügyi ellátórendszer fejlesztéséről szóló 2006. évi CXXXII. törvény (a továbbiakban: Tv.) 5/A. § (8b) bekezdése alapján a kapacitás-nyilvántartásban a szakellátási kapacitások ellátási formánként, szolgáltatónként és szakmánként szerepelnek. A kapacitás-nyilvántartás tartalmazza többek között a kapacitás mennyiségét, mely óraszám, ágyszám, illetve egyéb finanszírozási egység formájában kerül rögzítésre.

A Tv. 7. § (3) bekezdése szerint *„a fenntartó - az ellátási forma megváltoztatása nélkül - kezdeményezheti a fenntartásában működő egészségügyi szolgáltató kapacitásainak más, a szolgáltató finanszírozási szerződésében szereplő, illetve abban nem szereplő szakmákba - külön jogszabály szerinti mértékben - történő átcsoportosítását, azzal, hogy az egészségügyi szolgáltató rendelkezésére bocsátott kapacitásainak száma összességében nem változhat.”*

A kérelmet az egészségügyi államigazgatási szervhez, esetünkben a Zala Megyei Kormányhivatal Keszthelyi Járási Hivatal Népegészségügyi Osztályához kell benyújtani. Az egészségügyi államigazgatási szerv a döntést megelőzően kikéri az egészségbiztosító illetékes szervének, nevezetesen a Nemzeti Egészségbiztosítási Alapkezelő Ellátási és Koordinációs Főosztálya Zalaegerszegi Egységének véleményét. Az egészségügyi államigazgatási szerv 55 napon belül dönt.

Az egészségügyi ellátórendszer fejlesztéséről szóló 2006. évi CXXXII. törvény végrehajtásától szóló 337/2008. (XII. 30.) Korm. rendelet 8. § (1) bekezdése értelmében *„a* [*Tv. 7. §-a*](https://optijus.hu/optijus/lawtext/A0600132.TV/tvalid/2019.1.1./tsid/lawrefP(7))*alapján kezdeményezett átcsoportosítási kérelemhez csatolni kell:*

*a) az egészségügyi ellátási kötelezettség körében kötött megállapodás vagy egészségügyi ellátási szerződés esetén a feladatot átadó egyetértését igazoló dokumentumot,*

*b) az átcsoportosítás részletes szakmai indokolását,*

*c) az egészségügyi szolgáltató és fenntartója nyilatkozatát az átcsoportosítás fenntarthatóságáról,*

*d) az egészségügyi szolgáltató nyilatkozatát arról, hogy biztosítani tudja az egészségügyi szolgáltatások nyújtásához szükséges szakmai minimumfeltételekről szóló rendelet által előírt személyi és tárgyi feltételeket az átcsoportosítással érintett szakmák tekintetében,*

*e) az egészségügyi szolgáltató nyilatkozatát arról, hogy az átcsoportosítással létrejövő állapot nem ütközik az egészségügyi szolgáltató pályázatban vállalt kötelezettségeibe, és megfelel a*[*Tv. 4/A. § (3)-(6) bekezdésében*](https://optijus.hu/optijus/lawtext/A0600132.TV/tvalid/2019.1.1./tsid/lawrefP(4_A)B(3-6))*meghatározott feltételeknek.”*

A tervezett kapacitás-átcsoportosítást a jelenlegi szakellátási óraszámok felülvizsgálata és a tapasztalatok alapján, a szakellátás szakmai indokoltságára és az ellátási igényre tekintettel, a racionalizált működés kialakítása érdekében indokolt végrehajtani.

A Humán Ügyek Bizottsága az előterjesztést a 2019. április 18-i ülésén megtárgyalta, a 12/2019. (IV. 18.) számú határozatával elfogadta, és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztés megvitatását követően fogadja el az alábbi határozati javaslatot.

**Határozati javaslat:**

Zalaszentgrót Város Önkormányzat Képviselő-testülete jóváhagyja a fenntartásában működő Városi Önkormányzat Egészségügyi Központja intézményvezetőjének kapacitás-átcsoportosítási kérelmét az 1. számú mellékletben foglaltak szerint, egyúttal az egészségügyi ellátórendszer fejlesztéséről szóló 2006. évi CXXXII törvény végrehajtásától szóló 337/2008. (XII. 30.) Korm. rendeletnek megfelelően nyilatkozik az átcsoportosítás fenntarthatóságáról.

A Képviselő-testület felhatalmazza a polgármestert, hogy az átcsoportosítási kérelem benyújtásához szükséges intézkedéseket megtegye és a szükséges nyilatkozatot aláírja.

A Képviselő-testület felkéri a jegyzőt, hogy a Városi Önkormányzat Egészségügyi Központjának intézményvezetőjét a határozati kivonat megküldésével a döntésről értesítse.

**Felelős**: Baracskai József polgármester

Dr. Simon Beáta jegyző

**Határidő**: 2019. május 31.

Zalaszentgrót, 2019. április 15.

|  |  |
| --- | --- |
|  | ***Baracskai József***  polgármester |

A határozati javaslata törvényességi előírásoknak megfelel.

|  |  |
| --- | --- |
|  | ***Dr. Simon Beáta***  jegyző |