**Szám:** 1-6/2019. 14. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2019. április 25-i rendes, nyilvános ülésére**

**Tárgy:** Döntés helyi adónemet érintő kérelemről

**Tisztelt Képviselő-testület!**

A Zala-Cereália Malom- és Takarmányipari Gyártó, Forgalmazó Kft. ügyvezetője az alábbi tartalmú megkereséssel fordult Zalaszentgrót Város Önkormányzatának Képviselő-testülete felé.

A Zala-Cereália Kft. 1993. december 01. napján jött létre, jövedelemszerző tevékenységét mindvégig Zalaszentgrót város közigazgatási területén folytatta, és folytatja jelenleg is. A gazdasági társaság főtevékenysége malomipari termékgyártás, tevékenysége egyrészt malomipari termék - elsődlegesen liszt - előállítására irányul, Zala megyében egyedül végez ilyen irányú tevékenységet. Tevékenysége másik ágazata az állattenyésztés számára a takarmánykeverékek gyártása, valamint baromfitartás, nevelés integrációban történő végzése. A cég a működési, földrajzi környezete meghatározó gazdasági tényezője mind a feldolgozásra kerülő gabonafelvásárlás, mind pedig a baromfitartás szervezésében, irányításában.

A minél magasabb feldolgozottság elérése érdekében a társaság folyamatosan bővíti a gépi termelő berendezéseinek kapacitását, szem előtt tartva azt is, hogy a berendezések minél modernebbek és hatékonyabbak legyenek. Termékei vonatkozásában arra törekszik, hogy minél magasabb feldolgozottságú termékeket állítson elő, melyekben magas az élő munka hozzáadott értéke.

A Zala-Cereália Kft. munkavállalói döntő részben Zalaszentgróton és vonzáskörzetében élnek, az átlagos állományi létszám az elmúlt 5 évben 8 fővel növekedett, jelenleg 77 fő. A cég ezen időszakban a termelési hatékonyság növelése érdekében 1.452.869 eFt összegben helyezett üzembe új ingatlanokat és termelő gépi berendezéseket.

A fenti bemutatkozást, valamint - adótitoknak minősülő - társasági és helyi iparűzési adókra is vonatkozó adatközléseket követően a gazdasági társaság ügyvezetője a következő konkrét kérelmet fogalmazta meg:

*„Tisztelettel kérem, hogy a helyi adókról szóló 1990. évi C. törvény 39/C. §-a alapján az iparűzési adórendeletében 2019. január 1-jei hatállyal adómentességet állapítson meg a vállalkozó azon termelő tevékenységet szolgáló beruházásának értéke után, melyet a vállalkozó az adóévben helyezett üzembe. Kérem azt is, hogy állapítsa meg rendeletében, ha az adómentességként igénybe vehető beruházás értéke meghaladja az adóévben a megállapított adóalap összegét, akkor a vállalkozó a beruházás értéke adómentességként igénybe nem vett része után az adóévet követő adóévben, adóévekben vehess igénybe az adómentességet.*

*A Képviselő-testület fenti rendeletével nagymértékben hozzájárulna a város területén működő vállalkozások termelő beruházásainak megvalósításához, és ezzel a termelési hatékonyságuk növeléséhez, amely újabb munkaerőigényeket generálna számukra.”*

A megkeresés a Magyar Nemzeti Bank által 2019. február 27-én közzétett „Versenyképességi program 330 pontban” című dokumentum „A kis és középvállalatok termelékenységének növelése a beruházások révén” fejezetének egyik pontjára való utalással zárul, mely a beruházások levonhatóságát javasolja a helyi iparűzési adóból.

A Zala-Cereália Kft. fenti kérelme kapcsán nagyon körültekintően kell mérlegelnünk az alábbi körülményeket:

Közismert, hogy a helyi adók megállapítása a települési önkormányzatok egyik legfontosabb, alaptörvényi felhatalmazáson alapuló joga, egyben a gazdasági önállóság egyik eszköze, valamint nem utolsósorban a megfelelő színvonalú helyi közszolgáltatások biztosításának alapvető forrása is. Az önkormányzati saját bevételek között is a helyi adók játsszák a legkiemelkedőbb szerepet.

A helyi iparűzési adó a legnagyobb helyi adóbevételt jelentő adónem, mely településünkön 1998-ban került bevezetésre. Az adó mértéke állandó jelleggel végzett iparűzési tevékenység esetében az adóalap 2 %-a, ideiglenes jelleggel végzett iparűzési tevékenység esetében naptári naponként 5.000,- Ft. Önkormányzatunknak a 2018. évben iparűzési adóból közel 237 millió Ft bevétele keletkezett, mely ugyanakkor az azt megelőző évi 251 millió Ft-hoz képest csökkent.

A 2018. évi XLI. törvény 123. §-a - 2019. január 01-jei kezdő hatállyal - módosította a helyi adókról szóló 1990. évi C. törvény (a továbbiakban: Htv.) 39/C. §-át, annak új (4) bekezdése egyebek mellett valóban megadja a jogosultságot az önkormányzatoknak arra, hogy rendeletükben adómentességet állapítsanak meg a vállalkozó azon beruházásának értéke után, melyet a vállalkozó az adóévben helyezett üzembe, emellett annak meghatározására is, hogy a vállalkozó a beruházás értéke adómentességként igénybe nem vett része után az adóévet követő adóévben, adóévekben vehesse igénybe az adómentességet. Nagyon fontos kiemelni ugyanakkor, hogy az adómentességnek valamennyi vállalkozót azonosan kell érintenie.

Talán vitán felül egyöntetű azon álláspontunk, hogy rendkívül méltányolandó a feljebb említett, közel 1,5 milliárd Ft értékű beruházás, melyet a Zala-Cereália Kft. az elmúlt években véghezvitt. A másik oldalról ugyanakkor felelősen figyelembe kell vennünk azt is, hogy - kérelme elfogadása esetén - a jövőben egy ilyen mértékű beruházás csaknem 30 millió Ft iparűzési adóbevétel-kiesést produkálna. Ezen összeg nagyságrendjét leginkább talán úgy lehetne illusztrálni, hogy közel másfélszeres mértékben haladja meg egy évi kommunális adóbevételünket. Mindezeken túl - mivel a mentesség minden vállalkozót érintene - gyakorlatilag teljességgel tervezhetetlenné válna legjelentősebb saját bevételünk.

Az előterjesztés előkészítése során a Hivatal számos megyei jogú, vagyis Zalaszentgrótnál sokkal jobb pénzügyi kondíciókkal rendelkező város - és Budapest Főváros - érintett helyi szabályozását megvizsgálta, és egyetlen esetet sem talált arra, hogy az adott közgyűlés a kérelem szerinti adómentességet bevezette volna.

Végezetül - az önkormányzati ciklus vége felé közeledve - egy további fontos körülményre kívánom felhívni tisztelt képviselőtársaim figyelmét. A Htv. 7. § j) pontja alapján amennyiben az önkormányzat a 39/C. § (4) bekezdése alapján adómentességet állapít meg, akkor azt legalább három egymást követő naptári éven át nem helyezheti hatályon kívül, az adóalany hátrányára nem változtathatja meg.

Összegezve a fentieket úgy vélem, hogy a Zala-Cereália Kft. kérelmének elfogadása jelenleg jóval meghaladná városunk költségvetési lehetőségeit, ellentmondana a felelős gazdálkodás követelményének, emellett pedig az ősszel felálló képviselő-testülettel szemben sem lenne gáláns és méltányos intézkedésnek nevezhető.

A Pénzügyi és Ügyrendi Bizottság az előterjesztést a 2019. április 18-i ülésén megtárgyalta, a 13/2019. (IV. 18.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést szíveskedjen megtárgyalni, majd azt követően az alábbi az alábbi határozati javaslatot elfogadni:

**Határozati javaslat**

Zalaszentgrót Város Önkormányzatának Képviselő-testülete a helyi adókról szóló 1990. évi C. törvény 39/C. § (4) bekezdése szerinti adómentesség bevezetését jelenleg nem tervezi, mivel egyrészt megítélése szerint annak biztosítása révén az adóbevétel előzetes pénzügyi számításokkal nem kimutatható mértékű kiesése a település költségvetési helyzetét súlyosan hátrányosan érintené, másrészt az adómentesség 3 éves kötelező biztosítására vonatkozó döntés hatáskörét nem kívánja elvonni a 2019. évben megválasztásra kerülő új képviselő-testülettől.

A Képviselő-testület egyetért azonban azzal, hogy a helyi vállalkozásokat érintő adókedvezmények lehetősége, tárgyi köre, esetleges mértéke megvizsgálásra kerüljön.

A Képviselő-testület felkéri a jegyzőt, hogy a döntésről a kérelmező gazdasági társaság ügyvezetőjét tájékoztassa, valamint a szükséges vizsgálatokat végezze el, és annak eredményét terjessze a Képviselő-testület elé.

**Határidő:** 2019. december 31.

**Felelős:** Dr. Simon Beáta jegyző

**Zalaszentgrót**, 2019. április 04.

**Baracskai József**

polgármester

A határozati javaslatok a törvényességi előírásnak megfelelnek.

**Dr. Simon Beáta**

jegyző