Szám: 1-6/2019. 5. sz. napirendi pont

**E l ő t e r j e s z t é s**

**Zalaszentgrót Város Önkormányzat Képviselő-testületének**

**2019. április 25-i rendes, nyilvános ülésére**

**Tárgy:** Döntés a Zalaszentgróti Napköziotthonos Óvoda - Bölcsőde átszervezéséről

**Tisztelt Képviselő-testület!**

A gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) 94. § (3) bekezdésének a) pontja értelmében az a települési önkormányzat, amelynek területén tízezernél több állandó lakos él, bölcsődét köteles működtetni. A Gyvt. 94. § (3a) bekezdése alapján a (3) bekezdés a) pontja alá nem tartozó települési önkormányzat szintén köteles gondoskodni a bölcsődei ellátásról, amennyiben a bölcsődei ellátásra az adott településen legalább 5 gyermek tekintetében igény jelentkezik, vagy a település 3 év alatti lakosainak száma meghaladja a 40 főt.

A bölcsődei ellátási kötelezettség felmérése érdekében, ha a települési önkormányzat nem biztosít bölcsődei ellátást, *– a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV. 30.) NM rendelet 34. §-a alapján –* minden év március 1-jéig a helyben szokásos módon felhívást tesz közzé arról, hogy a szülő vagy más törvényes képviselő április 15-éig jelezheti a települési önkormányzat felé a bölcsődei ellátás biztosítása iránti igényét, továbbá minden év március 31-éig megvizsgálja, hogy a Központi Statisztikai Hivatal adott év január 1-jei adatai alapján a település 3 év alatti lakosainak száma meghaladja-e a 40 főt.

A fentieknek megfelelően járt el 2018. évben Zalaszentgrót Város Önkormányzata, melynek eredményeképpen megállapítást nyert, hogy a Zalaszentgróton (2018. január 1-jei lakosságszám: 6.498 fő) lakóhellyel vagy tartózkodási hellyel rendelkező 3 év alatti lakosok száma 2018. január 1-jén 167 fő volt. A legalább 5 gyermek tekintetében jelentkező igényként meghatározott másik vagylagos feltétel fennállásának felmérése 12 bölcsődei igény beérkezésével zárult. Következésképpen a bölcsődei ellátási kötelezettséget megteremtő mindkét vagylagos feltételek teljesült Zalaszentgrót Város Önkormányzata esetében.

Zalaszentgrót Város Önkormányzatának a bölcsődei ellátásról való gondoskodás tárgyában 2018. december 31-éig kellett eleget tennie az egyes szociális, gyermekvédelmi, családtámogatási tárgyú és egyéb kapcsolódó törvények módosításáról szóló 2015. évi CCXXIII. törvénnyel megállapított 94. § (3a) bekezdésben foglalt kötelezettségének.

Figyelembe véve azon jogszabályi előírásokat, mint

* a nemzeti köznevelésről szóló 2011. évi CXC. törvény (továbbiakban: Köznev. tv.) 99/E. §-át, melynek értelmében 2018. szeptember 1-jétől egységes óvoda-bölcsőde nem működhet; valamint
* a 15/1998. (IV. 30.) NM rendelet azon rendelkezését, miszerint a bölcsőde más intézménnyel összevontan is működhet (többcélú, közös igazgatású intézmény vagy integrált formában), de ebben az esetben biztosítani kell az önálló szervezeti és szakmai egységként történő működtetését,

Zalaszentgrót Város Önkormányzatának Képviselő-testülete a 2018. május 24-i ülésén hozott 57/2018. (V. 24.) számú határozatában úgy döntött, hogy a 2018/2019. nevelési évtől a Zalaszentgróti Napköziotthonos Óvoda és Egységes Óvoda-bölcsőde köznevelési intézmény átszervezésével a 8790 Zalaszentgrót, Batthyány u. 28. szám alatti székhelyén önálló bölcsődei csoportot, illetve amennyiben a feltételek kialakítása nem teszi lehetővé, a köznevelési intézmény 8790 Zalaszentgrót, Ady E. u. 2. szám alatti telephelyén önálló mini bölcsődei csoportot hoz létre.

A szükséges személyi, tárgyi és működési feltételek megteremtése eredményeként a fentiekben hivatkozott képviselő-testületi határozatban elsődlegesen tervezett bölcsődei ellátási forma, az önálló bölcsődei csoport létrehozása vált valóra 2018. szeptember 1-jétől az immáron Zalaszentgróti Napköziotthonos Óvoda - Bölcsőde megnevezésű köznevelési intézmény 8790 Zalaszentgrót, Batthyány u. 28. szám alatti székhelyén.

Ugyanakkor **az intézmény ismételt átszervezését teszi szükségessé az önkormányzat által elnyert, TOP-1.4.1-15-ZA1-2016-00028 azonosító számú, „Bölcsőde kialakítása és óvoda felújítása Zalaszentgróton” című projekt**, amelynek keretében megvalósul az intézmény Ady E. utcai épületét érintő, a bölcsőde kialakítására és óvoda felújítására vonatkozó kivitelezés az alábbi részmunkálatok szerint: az Ady úti épület átalakítása (öltözők, fürdetők, WC, zuhany, raktár, közlekedő, foglalkoztatók), az Ady úti épület bővítése (új fűtött épület, épületrészek építése, úgy mint szerkezetépítés, szakipar, épületgépészet központifűtés, épületgépészet víz-csatorna, épületgépészet szellőzés és épületvillamosság; továbbá új fedett előtér, terasz építése), az egyéb építési munkák (meglévő épület homlokzat szigetelése, meglévő épület padlás hőszigetelése, új bölcsődei kerítés, új parkolók, új járdák építése, új telekhatáron új kerítések építése), valamint a bontási munkák. Az Ady E. utcai épületben 4 db óvodai foglalkoztató-egység és 1 db tornaterem működik. A tervezési program szerint 2 db óvodai foglalkoztató és a kiszolgáló helyiségeik, valamint a tornaterem változatlanul hagyása mellett 2 db óvodai foglalkoztatóból bölcsődei gyerekszoba készül és 1 db óvodai foglalkoztatóval bővül az épület. Az épület bővítése miatt 3 db új parkolót kell kialakítani. A bölcsődei bejárat mellett kizárólag a bölcsődei forgalom kiszolgálására saját telken belül 4 db normál és 1 db akadálymentes parkoló, valamint kerékpártároló kerül kialakításra.

A fentiek értelmében **tehát a 2018. szeptember 1-jétől az intézmény 8790 Zalaszentgrót, Batthyány u. 28. szám alatti székhelyén működő önálló bölcsődei csoport 2019. szeptember 1-jével átköltözne az Ady E. utcai épületbe, amely ezen felül egy újabb önálló bölcsődei csoporttal is bővülne.**

A projekt keretében megvalósítandó két új bölcsődei csoportszoba működése a 2019/2020. nevelési év 2019. szeptember 1-jei kezdetével indulna, amelyhez ismét szakhatósági hozzájárulást szükséges bekérni a Keszthelyi Járási Hivatal Népegészségügyi Osztályától és a Katasztrófavédelmi Hatóságtól, valamint működési engedélyeztetést szükséges lefolytatni a Zala Megyei Kormányhivatal Hatósági Főosztály Szociális és Gyámügyi Osztályával.

A két új bölcsődei csoportszobával kapcsolatos jogszabályi előírásokat a 15/1998. (IV. 30.) NM rendeletben rögzített alábbi feltételrendszer szabja meg, amelynek 46. §-a az egy bölcsődei csoportban nevelhető maximális gyermeklétszámot, 1-2. melléklete a szakmai létszámminimum normákat és az egyes munkakörökben foglalkoztatott személyek képesítési előírásait, 11. melléklete pedig a bölcsődei ellátás eszközeit és felszereléseit határozza meg.

|  |  |
| --- | --- |
|  | **BÖLCSŐDE** |
| gyermek-létszám | * főszabály: max. 12 gyermek / csoport * ha valamennyi gyermek betöltötte a 2. életévét: max. 14 gyermek / csoport * ha SNI, ill. korai fejlesztésre és gondozásra jogosult gyermeke(ke)t is nevelnek: max. 11 gyermek / csoport |
| személyi feltételek | * 2 fő kisgyermeknevelő / csoport * 1 fő bölcsődei dajka (bölcsődei egységenként, 1 v. 2 csoport esetén) * többcélú, közös igazgatású intézmény esetén a kétcsoportos bölcsődében vezetői feladatokat ellátó kisgyermeknevelő: heti 4 óra * orvos 4 óra / csoport havonta * sajátos nevelési igényű, illetve korai fejlesztésre és gondozásra jogosult gyermekeket is ellátó bölcsődében: gyógypedagógus, gyógytornász, konduktor, gyógypedagógiai asszisztens (létszámuk fenntartói döntés alapján kerül megállapításra) * technikai dolgozó ellátandó feladatok függvényében, 1 fő/gondozási egység |
| helyiségek / játszóudvar | * 1 csoportszoba / csoport (hasznos alapterülete min. 3 m²/fő) * 1 gyermekfürdőszoba / csoport (2 csoport számára közösen is kialakítható) * 1 gyermeköltöző, átadóhelyiség, előszoba / csoport (2 csoport számára közösen is kialakítható) * 1 tárolóhelyiség / csoport * 1 akadálymentes mosdó, ill. illemhely a szülők számára / bölcsőde * 1 előtér, ill. babakocsi- és gyermekkerékpár-tároló / bölcsőde (2 csoport számára közösen is kialakítható) * 1 takarítószer-raktár v. -szekrény / nevelési-gondozási egység * 1 játszóudvar / csoport * 1 terasz / nevelési-gondozási egység * 1 vezetői iroda / bölcsőde * 1 kisgyermeknevelői szoba / bölcsőde * 1 irattár / bölcsőde * 1 felnőtt öltöző / bölcsőde (többcélú intézmény esetében elfogadható a más munkaterületen dolgozókkal közös öltözőhelyiség) * 1 felnőtt mosdó / bölcsőde * 1 felnőtt WC helyiség / bölcsőde * 1 felnőtt zuhanyzó / bölcsőde * 1 felnőtt étkező / bölcsőde * 1 főzőkonyha / bölcsőde (ha azt az épület adottságai lehetővé teszik) * 1 melegítőkonyha / bölcsőde (főzőkonyha helyett, ha az épület adottságai nem teszik lehetővé főzőkonyha kialakítását) * 1 hús- és zöldség-előkészítő / bölcsőde * 1 tálaló-mosogató / bölcsőde * 1 szárazáru-raktár / bölcsőde (melegítőkonyha esetén nem szükséges) * 1 földesáru-raktár / bölcsőde (melegítőkonyha esetén nem szükséges) * 1 ételhulladék tároló / bölcsőde (többcélú intézmény esetén lehet közös helyiség) * 1 mosoda / bölcsőde (többcélú intézmény esetén lehet közös helyiség) * 1 szeméttároló / bölcsőde (többcélú intézmény esetén lehet közös helyiség) |
| helyiségek bútorzata és egyéb berendezési tárgyai | Csoportszoba:   * bölcsődei fektető (1 db / fő) * 1 db rácsos fa gyermekágy matraccal / csoport * 1 db fahempergő v. elkerített szobasarok / csoport * gyermekszékek (1 db / fő) * gyermekasztalok * 1 db fényzáró függöny v. roló árnyékoláshoz / ablak * 1 db szőnyeg / csoport * 4 db nyitott játéktároló polc / csoport * 1 db textil- és eszköztároló szekrény / csoport * 1 db kisgyermeknevelői asztal / csoport * 2 db kisgyermeknevelői szék / csoport * 1-1 db falióra, hőmérő / csoport * 1 db fedeles szeméttartó / csoport * gyermekheverő, szivacs, párnák * 1 db tálaló kocsi / csoport   Gyermekfürdőszoba:   * 1 db törülközőtartó / csoport * 1 db fésűtartó / csoport * 1 db falitükör / mosdókagyló * 1 db állótükör / fürdőszoba * 1 db rekeszes fali polc, fogmosó pohártartó / csoport * 1 db pelenkázóasztal / csoport * 1 db gyógyszerszekrény / fürdőszoba * 1 db személymérleg, magasságmérő / fürdőszoba * 2 db badella (lábpedálos) / fürdőszoba * 1 db szemetes badella (fedeles) / fürdőszoba * 1 db szennyestartó / fürdőszoba * 1 db dobogó / fürdőszoba   Gyermeköltöző:   * gyermeköltöző szekrény, elkülönített cipőtároló lehetőséggel * öltözőpad v. szivacs * 1 db pelenkázóasztal / öltöző * 1 db ruhafogas / öltöző * 1 db fedeles szemetes / öltöző * 1 db hirdetőtábla / öltöző   Játszóudvar / terasz:   * 1 db babaház / nevelési-gondozási egység (2 csoport számára kialakított udvarrészen 1 db is elég) * 1 db udvari homokozó / nevelési-gondozási egység (2 csoport számára kialakított udvarrészen 1 db is elég) * 1 db takaróháló / homokozó * 1 db vízpermetező / nevelési-gondozási egység (2 csoport számára kialakított udvarrészen 1 db is elég) * mobil és fix mozgásfejlesztő eszközök * árnyékolószerkezet / terasz / homokozó   Vezetői iroda bútorzata:   * 1-1 db íróasztal és szék * 1 db tárgyalóasztal 4 db székkel * 1 db telefon * 1 db könyvszekrény v. könyvespolc * 1 db iratszekrény * 1 db számítógép internet-hozzáféréssel és perifériákkal   Egyéb eszközök és textíliák:   * fésű, fogkefe, pohár (1 db / fő) * 1 db szappantartó v. folyékonyszappan-adagoló / mosdókagyló * 1-3 db lázmérő / fürdőszoba * 1 db körömvágó olló / csoport * gyermektörölköző (2 db / fő) * felnőtt törölköző * asztalterítő * etetőszalvéta, előke * nagy takaró (1 db / fő) * kicsi takaró (1 db / fő) * nagy ágyneműhuzat (1 db / fő) * kicsi ágyneműhuzat (1 db / fő) * textil pelenka (2 db / fő) * bölcsődei fektetőhöz lepedő (2 db / fő) * gyermekedényzet   A felnőttek munkavégzéséhez szükséges eszközök:   * 2 db szennyesruha-tároló * 2 db tisztaruha-tároló polc * 1 db mosógép * 1 db szárítógép * 1 db vasaló * 1 db vasalóállvány * 2 db szárítóállvány * takarítóeszközök * kerti munkaeszközök, szerszámok * 1 db hűtőgép (dolgozók számára) * porszívó * konyhai gépek * konyhai eszközök * 1 db postaláda / bölcsőde (többcélú intézmény esetében lehet 1 közös)   A nevelőmunkát segítő játékok és egyéb eszközök:   * alapjátékok, így különösen baba, labda, játszókendő, képeskönyv, mozgásfejlesztő eszköz / csoport * különféle játékformák eszközei, így különösen mozgásos játékok, gyakorló, szimbolikus, szerepjátékok, építő-konstruáló játékok, bábozás, barkácsolás eszközei / csoport * mozgásfejlődést segítő, mozgásigényt kielégítő eszközök / csoport * ének, zene, énekes játékok eszközei / csoport * a beszédfejlődést elősegítő játékok, eszközök / csoportonként a gyermekek 30 %-ának megfelelő mennyiségben * az értelmi képességeket és a kreativitást fejlesztő anyagok, eszközök / csoportonként a gyermekek 30 %-ának megfelelő mennyiségben * alkotótevékenységek eszközei / csoport * környezet megismerését segítő eszközök, anyagok / csoport   Egészség- és munkavédelmi eszközök:   * ételmintás tasak, üveg (ha van főző- v. tálalókonyha) * 1 db elsősegélyláda / bölcsőde * 1 db zárható gyógyszerszekrény / fürdőszoba * munkaruha v. védőruha * tűzoltó készülék |

A két csoportos bölcsődei ellátás biztosításához feltétlenül szükséges minimális műszaki tartalom megteremtése jelentős költségkihatással jár. A műszaki megvalósításhoz szükséges fedezet biztosítása érdekében nyújtotta be pályázatát Zalaszentgrót Város Önkormányzata 2016. évben a **TOP-1.4.1-15 kódszámú** pályázati felhívásra **200.000.000,-Ft kérelmezett támogatási összeggel**, azonbanaz irányító hatóság részéről 2018. április 6-án közölt döntés értelmében csökkentett összegű, 136.284.202,-Ft összköltségű támogatást nyert el a projekt megvalósítására. A csökkentett támogatási összeg újraterveztetést igényelt, ezen kívül jogerős építési engedélyeztetés, a nemzeti közbeszerzési értékhatárt meghaladó fejlesztés okán közbeszerzési eljárás, szakhatósági hozzájárulások bekérése, valamint működési engedélyeztetés vált szükségessé. A Zalaszentgróti Napköziotthonos Óvoda-Bölcsőde Ady E. utcai épületét érintő, a bölcsőde kialakítására és óvoda felújítására vonatkozó kivitelezésre kiírt nyílt közbeszerzési eljárás keretében beérkezett érvényes árajánlatok közül az ajánlatok részszempontok alapján történő értékelése eredményeképpen a nyertes ajánlattevőnek a LE-KO Építőipari Kft. (8960 Lenti, Béke u. 40.) minősült bruttó 126.055.468,- Ft összegű ajánlatával. Ennek következtében szükségessé vált a támogatási szerződés 1. számú mellékletét képező projekt költségvetésben a kivitelezés bruttó 112.658.233,-Ft összköltségéhez többletforrást rendelni, melyet a tartalék bruttó 5.934.620,- Ft összegének a kivitelezési költségekhez való hozzárendelésével, valamint a 133/2018. (XII. 20.) számú képviselő-határozat értelmében bruttó 7.500.000,-Ft többletforrás biztosításával oldott meg Zalaszentgrót Város Önkormányzata.

A bölcsődei csoportalakítás kapcsán releváns a Köznev. tv. 4. § 11. pontja, amelynek értelmében **intézményátszervezésnek minősül** minden olyan fenntartói döntés, amely az alapító okirat, szakmai alapdokumentum 21. § (3) bekezdés c)-j) pontjában felsoroltak bármelyikének módosulásával jár, kivéve a jogszabályváltozásból eredő módosítást és az olyan vagyont érintő döntést, amely vagyon a feladatellátáshoz a továbbiakban nem szükséges.

A Köznev. tv. 84. § (3) bekezdése értelmében a fenntartó nevelési évben *– a július-augusztus hónapok kivételével –*

1. óvodát nem szervezhet át, nem szüntethet meg, fenntartói jogát nem adhatja át,
2. óvodai csoportot nem szerveztethet át, és nem szüntettethet meg,
3. az óvoda feladatait nem változtathatja meg.

A Köznev. tv. 84. § (7) bekezdés d) pontja szerint a fenntartó legkésőbb az intézkedés tervezett végrehajtása éve **májusának utolsó munkanapjáig, azaz 2019. május 31-ig** hozhat döntést a nevelési-oktatási intézmény átszervezésével kapcsolatban.

A Köznev. tv. 83. § (3) bekezdés b) pontja alapján a fenntartó a köznevelési intézmény átszervezésével összefüggő döntése vagy véleményének kialakítása előtt beszerzi a (4) bekezdésben foglaltak – esetünkben az intézmény alkalmazotti közössége és a szülői szervezet – véleményét.

A fentiek fényében a Zalaszentgróti Napköziotthonos Óvoda - Bölcsőde intézmény-átszervezéséről szóló döntését a 2019. május 30-i rendes ülésén fogja meghozni a Tisztelt Képviselő-testület.

A Humán Ügyek Bizottsága az előterjesztést a 2019. április 18-án tartott ülésén megtárgyalta és a 11/2019. (IV. 18.) számú határozatával javasolja Zalaszentgrót Város Önkormányzata Képviselő-testületének a határozati javaslat elfogadását.

Kérem a Tisztelt Képviselő-testületet, hogy az előterjesztés megvitatását követően fogadja el az alábbi határozati javaslatot.

**Határozati javaslat**

Zalaszentgrót Város Önkormányzatának Képviselő-testülete a Zalaszentgróti Napköziotthonos Óvoda - Bölcsőde köznevelési intézmény 8790 Zalaszentgrót, Ady E. u. 2. szám alatti telephelyén a 2019/2020. nevelési évtől két önálló bölcsődei csoport kialakítását tervezi azzal, hogy a köznevelési intézmény 8790 Zalaszentgrót, Batthyány u. 28. szám alatti székhelyén a 2019/2020. nevelési évtől nem működtet bölcsődei csoportot.

A Képviselő-testület felhatalmazza a polgármestert a szükséges intézkedések megtételére.

A Képviselő-testület felkéri az intézményvezetőt, hogy a szükséges egyeztetést a Zalaszentgróti Napköziotthonos Óvoda - Bölcsőde alkalmazotti közösségével és szülői munkaközösségével határidőben folytassa le és véleményüket terjessze elő.

A Képviselő-testület felkéri a jegyzőt, hogy a Zalaszentgróti Napköziotthonos Óvoda - Bölcsőde intézményvezetőjét a határozati kivonat megküldésével a döntésről értesítse.

Határidő: 2019. május 15.

Felelős: Baracskai József polgármester

Zalaszentgrót, 2019. április 15.

***Baracskai József***

polgármester

A határozati javaslat a törvényességi

követelményeknek megfelel.

***Dr. Simon Beáta***

jegyző