**Szám:** 1-6/2019. 2. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2019. április 25-i rendes, nyilvános ülésére**

**Tárgy:** Az egyes szociális ellátásokról és szolgáltatásokról szóló 4/2015. (II. 13.) önkormányzati rendelet módosítása

**Tisztelt Képviselő-testület!**

Településünkön az egyes szociális ellátások és szolgáltatások szabályait Zalaszentgrót Város Önkormányzata Képviselő-testületének 4/2015. (II. 13.) önkormányzati rendelete (a továbbiakban: Rendelet) tartalmazza, melynek az alábbi okok miatt való módosítását indítványozom jelen előterjesztésemmel.

A módosítási javaslatok a különböző ellátási formák alapvető szabályait nem érintik, elsősorban a szociális ügyintézési gyakorlat során az elmúlt időszakban felmerült körülményekre kívánnak reagálni. Általánosságban elmondható, hogy a különböző, természetesen nagyon örömteli bér- és nyugdíjemelések értelemszerűen hatással voltak a családban, illetve a háztartásban az egy főre jutó nettó jövedelem mértékére, így sok esetben az egyébként szociálisan rászoruló kérelmezők elestek az adott támogatási lehetőségtől. Mindezekre tekintettel több támogatási forma esetében is javaslom az öregségi nyugdíj mindenkori legkisebb összegéhez (mely a 2008. év óta 28.500,- Ft) viszonyított jövedelmi határok némi emelését.

- A Rendelet 7. §-a rendelkezik a halálesethez kapcsolódó rendkívüli települési támogatás szabályairól. A jelenlegi szabályozás az ilyen támogatásra való jogosultság jövedelmi határát az öregségi nyugdíj mindenkori legkisebb összegének 250 %-ában, egyedülálló esetén 300 %-ában határozza meg. A temetés jelentős költségvonzatára is tekintettel indítványozom az egyedülálló esetében a jövedelemhatár 350 %-ra való emelését.

- Rendelet 9. §-a szerinti lakhatáshoz kapcsolódó rendszeres települési támogatás kapcsán javaslom, hogy az igazolt havi lakhatási kiadások eddigi 20 %-ának megfelelő összeg 30 %-ra kerüljön felemelésre az 5.000,- Ft összegű támogatási „plafon” megtartása mellett.

- A Rendelet 10. §-ában szabályozott ápoláshoz kapcsolódó rendszeres települési támogatás esetében javaslom a jövedelemhatár 150 %-ról 200 %-ra való, egyedülálló esetében 200 %-ról 250 %-ra való emelését.

- A Rendelet 11. §-a szerinti gyógyszerkiadások viseléséhez kapcsolódó rendszeres települési támogatás esetében javaslom a jövedelemhatár 200 %-ról 250 %-ra való emelését.

- A Rendeletben már korábban szabályoztuk, hogy a rendkívüli települési támogatások körében természetbeni ellátásként egyebek mellett tüzelősegély is nyújtható. Ez a támogatási forma eseti segélyezési céllal kerül biztosításra, mellyel kapcsolatban ugyanakkor a Rendelet 6. § (3) bekezdése mind az alkalmankénti mérték, mind az éves keretösszeg vonatkozásában korlátozásokat tartalmaz. Ezen korlátoknak a fenntartása indokolt a pénzbeli és az egyéb formájú természetbeni ellátásokat illetően, azonban ahhoz, hogy a tüzelősegély mértéke valós segítséget jelenthessen, ez utóbbi vonatkozásában szükséges egy kivételszabály beépítése.

- A születési támogatással kapcsolatban javaslom a jelenlegi 20.000,- Ft értékű természetbeni ellátás felemelését 30.000,- Ft-ra annak érdekében, hogy minőségibb gyermekgondozási termékeket juttathassunk az igénylőknek. Végezetül szintén a születési támogatással kapcsolatban javaslom a gyermek születését követő 90 napos jogvesztő határidő felemelését 180 napra, mivel például a kismama és/vagy a megszületett gyermek hosszabb idejű tartós kórházi kezelése miatt egyesek méltánytalanul eleshetnének ettől a támogatási formától.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a Tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelettervezet módosítása igazodik a központi jogszabályokhoz. Az adminisztratív terhek a rendelet módosítását követően nem változnak. A rendelet módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A rendeletmódosítás szükségességét elsősorban a gyakorlatban felmerült változtatási igények indokolják. A módosítás elmaradása esetén szociálisan rászoruló kérelmezők méltánytalan módon elesnének az adott támogatási lehetőségtől.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges személyi, szervezeti, és tárgyi feltételek adottak. A pénzügyi feltételek rendelkezésre állnak.

Összességében megállapítható, hogy a rendelet megalkotása nem keletkeztet lényegi többletfeltételeket a korábbiakhoz képest.

A fentiek alapján javaslom az egyes szociális ellátásokról és szolgáltatásokról szóló 4/2015. (II. 13.) önkormányzati rendelet módosítását.

A Pénzügyi és Ügyrendi Bizottság az előterjesztést a 2019. április 18-i ülésen megtárgyalta és a 14/2019. (IV. 18.) számú határozatával javasolja Zalaszentgrót Város Önkormányzat Képviselő-testületének a rendelet módosítás elfogadását.

A Szociális Bizottság az előterjesztést a 2019. április 18-i ülésen megtárgyalta és a 4/2019. (IV. 18.) számú határozatával javasolja Zalaszentgrót Város Önkormányzat Képviselő-testületének a rendelet módosítás elfogadását.

Kérem a tisztelt Képviselő-testületet, hogy az előterjesztést szíveskedjen megtárgyalni, és a módosító rendelettervezetet az 1. számú melléklet szerinti tartalommal elfogadni.

**Zalaszentgrót**, 2019. április 05.

**Baracskai József**

polgármester

Az előterjesztés a törvényességi előírásoknak megfelel.

**Dr. Simon Beáta**

jegyző

1. számú melléklet

**Zalaszentgrót Város Önkormányzata Képviselő-testületének**

**.../2019. (IV. ...) önkormányzati rendelete**

**az egyes szociális ellátásokról és szolgáltatásokról szóló 4/2015. (II. 13.) önkormányzati rendelet módosításáról**

Zalaszentgrót Város Önkormányzatának Képviselő-testülete az Alaptörvény 32. cikk (2) bekezdésében és a szociális igazgatásról és szociális ellátásokról szóló 1993. évi III. törvény 92. § (1) bekezdésében, valamint 132. § (4) bekezdésének g) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 8. és 8a. pontjaiban meghatározott feladatkörében eljárva az egyes szociális ellátásokról és szolgáltatásokról szóló 4/2015. (II. 13.) önkormányzati rendelet módosításáról a következőket rendeli el.

**1. §**

Zalaszentgrót Város Önkormányzata Képviselő-testületének az egyes szociális ellátásokról és szolgáltatásokról szóló 4/2015. (II. 13.) önkormányzati rendeletének (a továbbiakban: Rendelet) 6. § (3) bekezdésében szereplő „Az eseti segélyezési célú rendkívüli települési támogatás” szövegrész helyébe az „A tüzelősegélyen kívüli eseti segélyezési célú rendkívüli települési támogatás” szöveg lép.

**2. §**

A Rendelet 7. § (2) bekezdésében szereplő „egyedülálló esetében a 300 %-át” szövegrész helyébe az „egyedülálló esetében a 350 %-át” szöveg lép.

**3. §**

1. A Rendelet 8/A. § (2) bekezdésében szereplő „20.000,- Ft értékű” szövegrész helyébe a „30.000,- Ft értékű” szöveg lép.
2. A Rendelet 8/A. § (3) bekezdésében szereplő „90 napos” szövegrész helyébe a „180 napos” szöveg lép.

**4. §**

A Rendelet 9. § (3) bekezdésében szereplő „20 %-ának megfelelő” szövegrész helyébe a „30 %-ának megfelelő” szöveg lép.

**5. §**

A Rendelet 10. § (1) bekezdésében szereplő „az öregségi nyugdíj mindenkori legkisebb összegének 150 %-át, egyedülálló esetében annak 200 %-át” szövegrész helyébe „az öregségi nyugdíj mindenkori legkisebb összegének 200 %-át, egyedülálló esetében annak 250 %-át” szöveg lép.

**6. §**

A Rendelet 11. § (1) bekezdésében szereplő „az öregségi nyugdíj mindenkori legkisebb összegének 200 %-át” szövegrész helyébe „az öregségi nyugdíj mindenkori legkisebb összegének 250 %-át” szöveg lép.

**7. §**

1. E rendelet a kihirdetését követő napon lép hatályba, és az azt követő napon hatályát veszti.
2. E rendelet rendelkezéseit a folyamatban lévő ügyekben is alkalmazni kell.

**Baracskai József**  **Dr. Simon Beáta**

polgármester jegyző

A rendelet 2019. április ... napján kihirdetésre került.

**Dr. Simon Beáta**

jegyző