Szám: 1-6/2019.

11. sz. napirendi pont

**Előterjesztés**

**Zalaszentgrót Városi Önkormányzat Képviselő-testület**

**2019. április 25-i rendes, nyilvános ülésére**

**Tárgy:** A „7352 j. összekötő – 73203 j. bekötő utak csomópontja, valamint a Szent Gróth Termálfürdő között megépült kétirányú kerékpárút” Magyar Közút Nonprofit Zrt. részére történő kezelésbe adása

**Tisztelt Képviselő-testület!**

Az országos kerékpárút-törzshálózat egyes elemei és a főutakkal párhuzamos kerékpárutak lakott területen kívüli szakaszai kezelőjének kijelöléséről szóló 355/2017. (XI.29.) Kormányrendelet megalkotásával az Országos Területrendezési Tervről szóló 2003. évi XXVI. tv. 1/6. mellékletében meghatározott országos kerékpárút törzshálózaton meglévő kerékpárutak, továbbá a főutakkal párhuzamos meglévő kerékpárutak vonatkozásában az üzemeltetési feladatokat a Magyar Közút Nonprofit Zrt. (továbbiakban: Átvevő) kell, hogy ellássa a miniszterrel kötött szerződés alapján. A Magyar Államkincstár tájékoztatása szerint ez nem lehetőség, hanem kötelezettség. Zalaszentgrót vonatkozásában a 7352 j. összekötő – 73203 j. bekötő utak csomópontja, valamint a Szent Gróth Termálfürdő között megépült kétirányú kerékpárút érintett az átadással. A kerékpárút által érintett helyrajzi számok: 010311/36, 010311/38, 010311/39, 010311/41, 010311/43, 010311/45, 010311/47, 010311/49, 010311/51, 010311/53, 010311/55.

A Magyar Közút Nonprofit Zrt. a rendelet 3.§ (4) bekezdés alapján a feladatait attól a naptól kezdve látja el, mely napon a Korm. rendelet 1. melléklete szerinti birtokbaadási jegyzőkönyvet az önkormányzattal kölcsönösen aláírta és ettől a naptól viseli a feladatok ellátásáért fennálló felelősséget is.

A birtokbaadás/közútkezelői jogok átadásának legkorábbi időpontja a használatba vételi engedély jogerőre emelkedésének időpontja.

A Magyar Államkincstártól kapott tájékoztatás is tartalmazza a hivatkozott jogszabály szerinti kötelezettséget, valamint azt, hogy a fenntartással kapcsolatos – TSZ-ben, felhívásban szereplő – egyéb kötelezettségeinknek ettől függetlenül eleget kell tennünk.

A Magyarország helyi önkormányzatairól szóló 2011. évi CLXXXIX. törvény 108. § (2) bekezdése értelmében az Önkormányzat a tulajdonában lévő, kerékpárútról kitermelt, nemzeti vagyonnak minősülő vissznyereményi anyagok tulajdonjogát az állam javára ingyenesen átadhatja, aki jogosult ezen anyagokat a közútkezelői tevékenysége során felhasználni. Emellett az Önkormányzatnak lehetősége van az átadásra kerülő kerékpárút szakaszon az üzemeltetési tevékenységet a Magyar Közúttal történő külön megállapodás keretében térítés ellenében elvállalni.

A fentiekben részletezett jogszabályi rendelkezések alapján szükséges, emiatt javasolt az érintett kerékpárút üzemeltetői jogainak átadása a Magyar Közút Nonprofit Zrt. részére.

A Gazdasági és Városfejlesztési Bizottság az előterjesztést a 2019. április 18-i ülésén megtárgyalta, a 19/2019. (IV. 18.) számú határozatával elfogadta, és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztést megtárgyalni, majd az alábbi határozati javaslatot elfogadni szíveskedjen.

**Határozati javaslat:**

Zalaszentgrót Város Önkormányzatának Képviselő-testülete az országos kerékpárút-törzshálózat egyes elemei és a főutakkal párhuzamos kerékpárutak lakott területen kívüli szakaszai kezelőjének kijelöléséről szóló 355/2017. (XI.29.) Korm. rendelet szerint a 7352 j. összekötő – 73203 j. bekötő utak csomópontja, valamint a Szent Gróth Termálfürdő között megépült kétirányú kerékpárút üzemeltetési feladatainak ellátását jelentő kezelési jogot a tulajdonjog változatlanul hagyása mellett a Magyar Közút Nonprofit Zrt. részére átadja.

Az üzemeltetés, a fenntartás és a felújítás során keletkezett – a kerékpárút egyes szakaszait szegélyező korlátok és terelőtáblák kivételével – a kerékpárútról kitermelt vissznyereményi anyagra (bontott út-, híd- és vízépítési anyagok, úttartozékok) az Önkormányzat nem tart igényt, azok tulajdonjogát ingyenesen átadja a Magyar Közút Nonprofit Zrt. számára közútkezelői közfeladatainak elősegítése érdekében.

A Képviselő-testület felhatalmazza Baracskai József polgármestert, hogy az előzetes helyszíni egyeztetéseket lefolytassa és a birtokba adáshoz szükséges dokumentumokat, valamint az üzemeltetési megállapodást aláírja.

**Határidő:** 2019. június 30.

**Felelős:** Baracskai József polgármester

Zalaszentgrót, 2019. április 1.

**Baracskai József**

polgármester

A határozati javaslat a törvényi előírásoknak megfelel.

**Dr. Simon Beáta**

jegyző